text: Nano to’as o “sakalemed” ko ’alolil a salongan, paso’elinen no Congko a tamdaw ko ’alolil o ci saloafangay a ’a’adopen, oya mapatodongay no ’alolil koya a loma’ misadipong, mihawikid ko ’alolil patayni i loma’ to sakalemedan ato sakadofah. Saki maomahay i, o ’alolil milepel to fao a komaen to mikari’angay to pinaloma a fao, o roma i ma’osi ko tamdaw to fao, matiniay a sowal, so’elin ko ’alolil mipadangay to tamdaw ko nga’ayay a ’ayam.